TEMAPARK: Besøkende i Vikingland skal kunne delta på på krigerske tokter med vikingskip, vikingslag og kjøre vannrenne-båter. Med seg på laget har vestlendingene amerikanere som har deltatt i utformingen av Disneyland, Universal Studios og SeaWorld. Foto: Itec.com

Vikingland kan bli Norges nye temapark

Om fire år kan Vikingland på Karmøy stå klart - verdens største fornøyelsespark med vikinger som spesialtema.

Oppdatert 27. november 2013

- Noe slikt finnes ikke i verden. Prosjektet er sånn sett enestående, sier prosjektkoordinator Odd Erik Salvesen til VG Nett.

Annonse Reise Fly

Hotell

Leiebil

Pakkereiser

Flere steder på og rundt Karmøy er aktuelle for å bygge den nye Vikingparken, etter hva VG forstår. Men akkurat nå har prosjektmakerne blikket festet på bygda Fosen med sine 250 innbyggere, skriver NRK.

Nær E39

Nærheten til E39 er ett av argumentene for at temaparken om vikinger til 350 millioner kroner bør plasseres her.

Ikke langt unna ligger Avaldsnes, der arkeologer i årevis har gravd etter Harald Hårfagres grav, samt Nordvegen Historiesenter som med sin vikinggård dokumenterer nettopp hvordan vikingene levde her på Haugalandet og rundt Karmsundet for mer enn 1000 år siden.

INTERNASJONALT: Ryanair flyr på Haugesund lufthavn - og kan bli en viktig transportør av utenlandske besøkende til det nye Vikinglandet. Foto: Jørgen Braastad

- Her er plass nok, sier Salvesen med bakgrunn fra lokalt reiseliv og luftfart.

- Spennende

Aase Simonsen, ordfører i Karmøy, synes Vikingland er et spennende prosjekt.

- Det er tydelig at folk er opptatt av prosjektet, ofg det er positivt, sier ordføreren til Haugesunds Avis.

Også Sveio vil gjerne ha Vikinglandet:

Sveio-ordfører Ruth G. Østebøvik Eriksen sier til Haugesunds Avis at de har gjort seg så lekre de kan for prosjektet.

Amerikanere på laget

Med seg på laget har han amerikanske Itec, som har vært med på å bygge opp utallige tema- og familieparker rundt om i verden - blant annet Disneyland, Universal Studios og SeaWorld.

I tillegg samarbeider de med Lillehammer Kunnskapspark og Jørgen Damskou.

SKAL VÆRE AKTIVE: Barn og unge skal få prøve seg som «årntlige» vikinger i den nye temaparken. Foto: Dag Fonbæk

Vikingland blir en temapark med et stort utendørs opplevelsesområde, som skal gi besøkende føling med vikingenes ånd og virke, leser vi i Karmøy-Nytt.

Mye mytologi

Det skal bygges omkring vikingmytologien Yggdrasil - verdenstreet med grener som strekker seg over hele verden.

LES OGSÅ: Legg ferien langs Norges vakreste veier

Parken er tenkt oppdelt i områder som omhandler ulike vikingverdener. En av dem dreier seg om Åsgard, en annen om natur og skog, en tredje om en vikinglandsby.

En skal bygges omkring et marked med festival - og en rundt en stor grotte.

- Den blir nok litt skummel, sier Salvesen til lokalavisen.

Mange aktiviteter

I alle temaområdene blir det aktiviteter som besøkende kan være med på - alt fra berg- og dalbaner, krigerske tokter med vikingskip, vikingeslag, vannrennebåter og badeland.

Spiseplassene blir også i vikingånd - kanskje i gildehaller.

I andre byggetrinn er det planlagt familie-overnattingsplasser med høy kvalitet.

Trenger 300.000 gjester

Går alt etter planen kan Viking-parken åpne i 2017.

REALISTISK: Besøkende i Vikingparken skal spise i gildehus eller såkalte langhus, som vikingene bodde i for mer enn 1000 år siden. Foto: Dag Fonbæk

Et helårsåpent Vikingland trenger rundt 1000 dekar tomt, og første byggetrinn er kostnadsberegnet til 350 millioner.

- Hvordan skal dere skaffe disse pengene?

- Vi går nå i gang med å lage et forprosjekt, der finansieringen inngår som eget tema, og det blir en stor oppgave selvsagt, svarer Salvesen i selskapet Vikinglandet Utvikling.

Så langt i utredningsarbeidet er det klart at Vikingparken trenger circa 300.000 besøkende årlig. Det mener Salvesen er realistisk.

- Strategisk beliggenhet

- Parken blir liggende strategisk til, tett på Haugesund, Karmøy lufthavn, E39 og seilingsleden mellom Stavanger og Bergen, sier prosjektkoordinatoren.

VIKINGSETE: Den nye Vikingparken er planlagt bygget på Karmøy, ikke langt fra Avaldsnes kirke der arkeologer i flere år har lett etter Harald Hårrfagres grav. Foto: Dag Fonbæk

- Prosjektet er blitt godt mottatt blant kommunens politikere og administrasjon. Samtaler med grunneiere foregår nå, og vi ser også fram til å samarbeide med Stavanger, vår gode nabo, sier Odd Erik Salvesen, som regner med at stedsvalget for parken blir avgjort i løpet av første kvartal neste år.

Ringens Herre

Salvesen forteller at Vikingland-planene er blitt lagt merke til utenlands:

- Vi har hatt besøk av produsenten av Ringenes Herre, Barrie Osborne. Han planlegger en trilogi om vikingkongen Harald Hardråde, et prosjekt til innpå en milliard kroner. Osborne var på utkikk etter opptakssteder.

Initiativtakeren poengterer at myndighetene i sin reiselivsmelding tok til orde for å etablere flere gode temaparker for å trekke flere turister til landet.

DØDEN I GRØNT: På Karmøy ligger også Nordvegen Historiesenter, som dokumenterer vikingbosetningene på Haugalandet. Bildet illudere Harald Hårfarges likfølge. Foto: Dag Fonbæk

Søker myter

Turistene kommer til Norge for å oppleve naturen vår - og vikinger har en mytisk tiltrekningskraft på folk. Det er en god kombinasjon.

- Turistene liker storslåtte steder som Trolltunga og Preikestolen. Vi må få dem til Vikingland også - midt i den populære fjord-regionen, sier Salvesen.

Bli tilhenger av VG Reise på Facebook!

Publisert: 27.11.13 kl. 21:45 Oppdatert: 27.11.13 kl. 22:29

Les også

Mer om Reiseliv